雪谿仙隠
作者：樓鑰
朝代：宋

paragraphs: 君之生兮天之西，望雪山兮名之以雪谿。
君之游兮海之湄，隠于雪竇兮杳然何歸。
子從其父兮孫訪吾祖，子志不遂兮孫之心良苦。
嗟嗟，閬中君兮棄家而遠遊，蹇胡爲乎不久留。
其遂蟬蛻塵埃而僊耶，其亦肥遯得道不死而隠于四窗之幽耶。
捫蘿以尋于爛平兮既不可見，莽白雲之廿里兮欲進兮焉求。
青欞兮實繁，莎羅兮花稠。
鞠侯兮相與羣，白鷳兮嘯其儔。
謂爲遠兮何景物之良是，謂在邇耶將徑之何由。
肖君像兮茲堂，謹奉嘗兮良疇。
君其來兮庶幾其見之，君之不來兮徒相羊以夷猶。